บล.บีฟิทหรูปี’53กำไรเพิ่ม315%ให้กู้อนุพันธ์โต
BSEC กำไรปี 2553 พุ่งกว่า 315% ฟันดอกเบี้ยมาร์จินบาน อนุพันธ์โต ส่วนค่าคอมมิชชันหุ้นกำไรพอร์ตลดลง ด้านราคาหุ้นพุ่ง 10% เก็งขายกิจการสำเร็จ
18 ส.ค. 2554

BSEC กำไรปี 2553 พุ่งกว่า 315% ฟันดอกเบี้ยมาร์จินบาน อนุพันธ์โต ส่วนค่าคอมมิชชันหุ้นกำไรพอร์ตลดลง ด้านราคาหุ้นพุ่ง 10% เก็งขายกิจการสำเร็จ
นายวรกิจ สร้างศรีวงศ์ รักษาการประธานเจ้าหน้าที่บริหาร บริษัทหลักทรัพย์ (บล.) บีฟิท (BSEC) เปิดเผยถึงผลการดำเนินงานงวดปี 2553 ว่า บริษัทมีกำไรสุทธิ 21.57 ล้านบาท กำไรสุทธิต่อหุ้น 0.02 บาท พุ่งขึ้น 315.60% เทียบกับปีก่อนที่มีกำไรสุทธิ 5.19 ล้านบาท หากคิดเฉพาะไตรมาส 4 ปี 2553 กำไรสุทธิ 5.39 ล้านบาท น้อยกว่าที่ทำได้ในไตรมาส 3 กำไรสุทธิ 9.81 บาท 
ทั้งนี้ ในปี 2553 บริษัทมีรายได้รวม 238.64 ล้านบาท ลดลงจากที่มีรายได้รวม 464.60 ล้านบาท ในปี 2552 เพราะรายได้นายหน้าจากการซื้อขายหลักทรัพย์ลดลง ตามปริมาณการซื้อขายของลูกค้าที่ลดลง ตลอดจนได้รับผลกระทบจากการปรับลดอัตราค่าธรรมเนียม (คอมมิชชัน) เป็นแบบขั้นบันไดที่เริ่มมีผลบังคับใช้ตั้งแต่ต้นปี 2553 
นอกจากนี้ กำไรจากการซื้อขายหลักทรัพย์ก็ลดลงเช่นกัน เนื่องจากบริษัทปรับนโยบายการลงทุนโดยกระจายการลงทุนทั้งในแบบระยะสั้นและระยะยาวเผื่อขาย ตามความเหมาะสมเพื่อเป็นการบริหารความเสี่ยง 
อย่างไรก็ตาม รายได้จากค่านายหน้าจากการซื้อขายสัญญาซื้อขายล่วงหน้าในปี 2553 เพิ่มขึ้นกว่า 58.36% เนื่องจากบริษัทมีส่วนแบ่งการตลาดที่สูงขึ้น และมีรายได้ดอกเบี้ยเงินให้กู้ยืมซื้อหลักทรัพย์ (มาร์จิน) เพิ่มขึ้น 129% ตามการใช้ของลูกค้าในบัญชีเครดิตบาลานซ์
ด้านราคาหุ้น BSEC วิ่งแรงปิด 1.99 บาท เพิ่มขึ้น 0.19 บาท หรือ 10.56% เก็งกำไรเรื่องเก่าบริษัทสามารถเจรจาขายหุ้นได้สำเร็จ แม้ว่าบริษัทได้ปฏิเสธข่าวการควบรวมกิจการแล้วก็ตาม